Galerii Noorus eelteade: Näitus “OMG! See teeb pilti, kui ma siia vajutan.”
“OMG! See teeb pilti, kui ma siia vajutan”. Post-lomograafia fotonäitus, kuraator Sirla 14.veebruar kell 18 Galerii Noorus
14.veebruaril kell 18 avame galeriis Noorus fotonäituse “OMG! See teeb pilti, kui ma siia vajutan”. Näituse kuraatoriks on Sirla, kes õpib praegu Tartu Kõrgema Kunstikooli fotograafia osakonna neljandal kursusel ning on juba kolm aastat pidanud fotoblogi moblapildiblog.blogspot.com.
Sirla näitusest: “Leian, et kui pildistamise ajal ei muretseta nii palju tehniliste parameetrite pärast ning kui pildistamise akt ei ole väärtus omaette, vaid loomulik ja peaaegu, et märkamatu osa igapäevategevusest, on piltide sisu ehedam, lähedasem, isiklikum, huvitavam. Fotograafia ei ole midagi sellist, mida peaks kartma valesti teha. Ei ole õigesti ja valesti tehtud pilti, on õige ja vale pildi kasutus.
Kutsun seda post-lomograafiaks. “Post” nagu midagi, mis on pärast ja “lomograafia” kui printsiip, et korrektne värviruum, valged kindad ja kallis tehnika on jobudele. Lomograafia tekkis alternatiiviks konventsionaalsele (hobi)fotograafiale, kus on tähtis kallis fototehnika, täpsed otsused, kindlad reeglid, eksimatus, ideaalsus. Sellest ka sarnastele mustritele alluvad tulemused (vaata: fotokala.ee). Lomograafid julgustasid piire ületama ja reegleid rikkuma. Väga lahe mõte, aga nüüd, umbes 20 aastat hiljem, on lomograafia sisemaailmas tekkinud omakorda reeglid, millest üle ei astuta. Taaskord on jõutud punkti, kus on vaja uuesti üle piiride astuda, sest praegune kontseptsioon on muutunud tuimaks, reeglipäraseks ja igavaks.”
Näitus jääb avatuks 3.märtsini.
Galerii Noorus asub Tartus, Riia 11. Galerii on avatud T-L kella 12-19.
Näituse külastamine on tasuta.